## La Generalitat inicia les obres de reconstrucció i reparació de les residències afectades per la DANA pel procediment d’emergència

*** La Vicepresidència i Conselleria de Servicis Socials ha fet una tramitació d’emergència de les obres en 11 centres repartits en 8 municipis
* Les obres tindran un cost aproximat de 2.250.000 euros**

La Generalitat ha iniciat este mateix dimecres les obres de reconstrucció i reparació de les residències socials afectades per la DANA mitjançant el procediment d’emergència.

Les obres han començat en 11 centres situats en els municipis d’Aldaia, Torrent, Benetússer, Carlet, Catarroja, la Foia de Bunyol, Chiva i Alfafar, que requerixen una inversió estimada de 2.250.000 euros.

Per a fer-ho, la Vicepresidència i Conselleria de Servicis Socials, Igualtat i Vivenda ha emés un informe previ de proposta de declaració de la tramitació d’emergència de les obres, destinades a accelerar la recuperació i reparació dels centres afectats per la DANA del passat 29 d’octubre.

El procediment d’emergència ha sigut adoptat després de la constatació per part del personal tècnic dels danys patits, que posen en risc o fan inviable el normal funcionament dels centres afectats.

Les obres s’han adjudicat en tres lots i, en concret, el lot 1 durà a terme les obres de la Residència de Persones Majors d’Aldaia, el Centre d’Acollida de Menors d’Aldaia, el Centre Ocupacional d’Aldaia i el Centre Especialitzat d’Atenció a Majors de Torrent.

Mitjançant el lot 2, s’efectuaran les obres de la Residència de Persones Majors Dependents de Benetússer, la Residència de Persones Majors Dependents de Carlet i el Centre Especialitzat d’Atenció a Majors de Catarroja.

El lot 3 inclou les obres la Residència de Persones Majors Dependents de Chiva, el Centre d’Acollida de Menors de la Foia de Bunyol, la Residència de Persones Majors Dependents de Buñol i el Punt de Trobada Familiar d’Alfafar.

Fecha: 13/11/2024